Lukuaika noin 4 min

Linkker Oy Tekee: Suunnittelee ja valmistaa sähköbusseja Perustettu: 2014 Kotipaikka: Lahti Toimitusjohtaja: Kimmo Erkkilä Henkilöstö: 16 Liikevaihto: 1,3 miljoonaa euroa (2015), vuoden 2016 budjetti 11 miljoonaa euroa Omistus: Yksityisessä omistuksessa, tällä hetkellä 40 omistajaa Linkkerin sähköbussi, malli 13* Mitat: Pituus 12,8 metriä, leveys 2,55 metriä, paino 10 100 kiloa Matkustajamäärä: Istuimia 38+3, koko kapasiteetti seisomapaikkoineen 80 Moottori: Visedon Permament Magnet Motor Teho: 180 kW Vääntö: 8 800 Nm Huippunopeus: 80 km/h Akun kapasiteetti: 55 kWh Suurin latausteho: 300 kW Toimintamatka: 30-50 km Kulutus: 0,7-1,2 kWh/km, linjasta riippuen * valmistuu toukokuussa

Espoon Tapiolassa on kylmä aamu: mittari näyttää -22:ta astetta, ja kaupunginosassa on parhaillaan laaja sähkökatkos.

Linkker Oy:n sähköbussi on seissyt yön yli ulkona. Akuissa on onneksi latausta jäljellä edellispäivästä.

”Hyvin se lähti käyntiin. Sähkömoottorille kylmä ei ole mikään ongelma”, kertoo Linkkerin tuotannosta vastaava johtaja Peter Sandin.

Kova pakkanen saattaa tainnuttaa henkilöauton pienen akun, mutta sähköbussissa tätä ongelmaa ei ole.

”Akku sietää hyvin lämpötilaeroja. Siinä on nestelämmitys ja -jäähdytys. Bussin akun massa on niin suuri, että akku ei ehdi jäähtyä yhden yön aikana”, kertoo Linkkerin toimitusjohtaja Kimmo Erkkilä.

Linkker on Lahdessa kotipaikkaansa pitävä, vuonna 2014 perustettu startup. Sen toiminta - sähköbussien suunnittelu ja valmistus - pääsi vauhtiin viime vuonna. Jo nyt Linkkerillä on näpeissään kaksi merkittävää sopimusta: yhtiö toimittaa 12 sähköbussia pääkaupunkiseudun liikenteeseen ja kaksi bussia Kööpenhaminaan.

Bussit kokoaa Fortaco Oy, joka sijaitsee Sastamalassa.

Pääkaupunkiseudulla bussien tilaaja on Helsingin seudun liikenne HSL. Ensimmäinen auto on parhaillaan testikäytössä Espoossa, ja sen on määrä aloittaa liikennöinti lähiviikkoina.

Startup-yritykselle vauhti on ollut melkoinen: perustamisesta tuotantoon ja isoihin tilauksiin päästiin alle kahdessa vuodessa. Yritys ei olekaan syntynyt aivan tyhjästä: takana on VTT:n, Tekesin, Metropolia Ammattikorkeakoulun ja yksityisten yritysten muutama vuosi sitten alkanut sähköbussihanke. Linkkerin toimitusjohtaja Erkkilä työskenteli aiemmin VTT:llä sähköbussiprojektin parissa.

Lyhyt latausaika. Linkkerin sähköbussin akun lataus kestää kolmisen minuuttia, kertovat yhtiön toimitusjohtaja Kimmo Erkkilä (vas.) ja tuotantojohtaja Peter Sandin. Kuva: LAURI OLANDER/KL

Linkkerissä on pitänyt kiirettä, ja nyt vauhdin pitäisi vain kiihtyä. Erkkilän mukaan tänä ja ensi vuonna ratkaistaan se, kuinka suuren osan Linkker saa huimaa vauhtia kasvavista sähköbussimarkkinoista.

”Esimerkiksi Pariisi ja Amsterdam aikovat sähköistää vuoteen 2025 mennessä koko bussiliikenteensä. Pariisissa on 5 000 bussia. Globaalisti vuonna 2020 sähköisellä voimalinjalla varustettuja busseja myydään 50 000 kappaletta. Tuosta voi arvioida markkinoiden olevan miljardien kokoluokkaa”, Erkkilä kertoo.

Yksi dieselbussi maksaa noin 200 000-240 000 euroa. Vastaavan sähköbussin hinta on kaksinkertainen.

Tällä hetkellä kilpailijat ovat pieniä tai keskikokoisia yrityksiä. Niistä yksi on puolalainen Solaris, joka voitti Tampereen sähköbussikilpailutuksen.

Mutta vuonna 2020 suuret bussivalmistajat, kuten Volvo, Scania ja Mercedes-Benzin valmistaja Daimler ovat todennäköisesti saaneet autonsa valmiiksi. Sitä ennen Linkkerin on iskettävä.

”Linkerillä ei ole aikaa hukattavana yhtään. Meidän pitää pystyä tekemään repäisy seuraavan 24 kuukauden aikana”, laskeskelee Erkkilä.

Linkker aikoo pärjätä kovassa kilpailussa bussiensa kokonaiskustannustehokkuudella.

”Meidän bussimme esimerkiksi kuluttavat sähköä 30 prosenttia vähemmän kuin kilpailijoiden bussit”, kertoo Erkkilä.

Energiatehokkuuden taustalla ei ole yhtä yksittäistä keksintöä, vaan lukuisten innovaatioiden yhdistäminen.

Päätepysäkillä. Havainnekuva näyttää, miten bussien latausasema sulautuu Helsingin Rautatientorin maisemaan.

Yksi tärkeä tekijä on bussin paino: Linkkerin bussit ovat kokonaan alumiinisia runkoa myöten. Ne painavat kolmisen tonnia vähemmän kuin teräsrakenteiset autot. Kun auto painaa vähemmän, se kuluttaa vähemmän energiaa, joten akuistakin on pystytty tekemään pienempiä ja kevyempiä.

Toinen tärkeä tekijä on panostaminen infraan: Linkkerin bussien akut latautuvat täyteen kolmessa minuutissa, joten lataus voidaan hoitaa liikennöinnin aikana bussilinjan päätepysäkeillä, kun matkustajat jäävät pois ja toiset nousevat kyytiin. Yhdellä latauksella bussin toimintamatka on yli 30 kilometriä, joten sähkö riittää hyvin kaupungeissa tyypilliselle, noin kymmenen kilometrin pituiselle bussilinjalle.

Kokonaiskustannustehokkuuteen kuuluu pienen energiankulutuksen ja jatkuvan liikennöinnin lisäksi myös huolloissa säästäminen. Dieselbusseissa moottorit ja vaihdelaatikot vaativat jatkuvaa huoltoa. Sähkömoottori ei sitä vaadi, ja vaihdelaatikkoa sähköbusseissa ei ole.

Alumiinirakenne kestää hyvin korroosiota, ja sähköbussin käyttöikä voi olla jopa yli 20 vuotta. Niitä voidaan uudistaa samaan tapaan kuin raitiovaunuja, eikä itse tekniikka vanhene.

Vaikka sähköbussin hinta on dieselbussiin verrattuna kaksinkertainen, Erkkilä laskee, että pääkaupunkiseudulle tyypillisellä noin kymmenen vuoden sopimuskaudella sähköbussi on dieselbussia edullisempi.

”Pystymme jo ensimmäisen sopimuskauden aikana kilpailemaan kokonaiskustannuksissa, ja toisesta sopimuskaudesta tulee vähän liiankin edullinen”, Erkkilä naurahtaa.

Linkkerin kaksi ensimmäistä bussia on muunnettu kymmenen vuotta vanhoista dieselbusseista. Nekin ovat alumiinirunkoisia. Kestävyydestä kertoo se, että toisella bussilla on edellisessä elämässään ajettu jo 900 000 kilometriä, ja auton runko on edelleen virheettömässä kunnossa.

Toukokuussa valmistuvat ensimmäiset alusta saakka rakennetut uudet sähköbussit. Ne tulevat Helsingin paikallisliikenteeseen.

Latausasemat tulevat Rautatientorille ja linjojen päätepysäkeille. Latausasemia rakennetaan yhteensä kahdeksan kappaletta. Pikalatauksen ansiosta yksi latausasema pystyisi palvelemaan jopa kymmentä bussia.